39 kom om in brand in MexikoViangly, ŉ vrou van Venezuela, huil langs ŉ ambulans waarmee haar man, wat in die brand beseer is, na ŉ hospitaal geneem sal word (Foto: Herika Martinez/AFP) Migrante wat teen hul deportasie betoog het, het ŉ brand gestig wat die lewens van 39 mense geëis het. Die brand het Maandagaand net voor middernag by ŉ aanhoudingsentrum in Mexiko naby die Amerikaanse grens uitgebreek, het president Andres Manuel Lopez Obrador gesê. “Hulle het matte teen die deur van die skuiling gesit en dit aan die brand gesteek. Hulle het nooit kon dink watter tragedie dit sou veroorsaak nie,” het hy Dinsdag gesê. Brandbestryders en dosyne ambulanse is na die nasionale migrasie-instituut (INM)-fasiliteit in Ciudad Juarez ontplooi. ŉ AFP-verslaggewer het gesien hoe forensiese personeel twaalf liggame uit die INM se parkeerterrein verwyder. Daar was verskeie ander liggame wat met komberse bedek is. “Die INM van die ministerie van binnelandse sake betreur die afsterwe van minstens 39 migrante,” lui ŉ verklaring deur INM. ŉ Reddingsbeampte wat op voorwaarde van anonimiteit met die pers gesels het, het gesê daar was sowat 70 migrante, hoofsaaklik van Venezuela, by die sentrum. Talle migrante is al die afgelope paar dae in aanhouding by die sentrum ná owerhede toegeslaan het op smouse in die gebied. ŉ Vrou van Venezuela, slegs bekend as Viangly, het buite die sentrum gestaan. Sy is angstig om nuus te hoor oor haar 27-jarige man wat daar in aanhouding was. “Hy is met ŉ ambulans weggeneem,” het sy aan AFP gesê. Haar man het dokumente wat hom sal toelaat om in Mexiko te bly. “Hulle [die migrasiebeamptes] sê nie vir mens enigiets nie. ŉ Familielid kan sterf en hulle sal nie vir jou sê hy is dood nie,” het sy bygevoeg. Die weermag en nasionale wag is Dinsdagoggend na die toneel ontplooi. Ciudad Juarez, wat langs El Paso, Texas geleë is, is een van die grensdorpe waar verskeie ongedokumenteerde migrante, wat toevlug soek in die VSA, gestrand bly. Honderde van die migrante, wat nie langer wou wag nie, het op 13 Maart ŉ internasionale brug bestorm, maar is deur Amerikaanse agente voorgekeer. Amerikaanse president Joe Biden se administrasie het gepoog om die rekordtoestroming van migrante en asielsoekers hok te slaan wat gereeld gevaarlike reise aanpak wat deur mensesmokkelaars gereël word om toegang te bekom tot die VSA. Biden het nuwe beperkings op asielsoekers in Februarie voorgestel. Volgens die nuwe reëls mag migrante, wat by die grens aankom en bloot die grens na die VSA oorsteek, nie meer in aanmerking kom vir asiel nie. Hulle moet eers vir asiel aansoek doen in die land waardeur hulle reis voor hulle by die grens aankom, of aanlyn deur ŉ app van die Amerikaanse regering aansoek doen. Sowat 200 000 mense probeer maandeliks om die grens van Mexiko oor te steek na die VSA. ŉ Onlangse verslag deur die internasionale organisasie vir migrasie het aangedui dat sowat 7 661 migrante sedert 2014 verdwyn of gesterf het op pad na die VSA. Altesaam 988 is dood in ongelukke of terwyl hulle in onmenslike omstandighede gereis het.